Siteri Gergő

KIÚT A MÓKUSBÓL

Így rúgd ki a főnököd, és építs saját vállalkozást a nulláról!

© 2021 - első kiadás - Siteri Gergő

Minden jog fenntartva. Jelen könyvet bármilyen formában másolni, sokszorosítani, közölni, illetve adatfeldolgozó rendszerben tárolni a szerző előzetes írásbeli hozzájárulása nélkül nem engedélyezett. A kiadó (szerző) kizárólagos előzetes engedélye nélkül sem jelen könyv, sem jelen könyv részletei nem használhatók fel más kiadványokban, internetes felületen, tanfolyamokon, hangoskönyvekben vagy előadásokon. A könyvben szereplő információk a könyvet olvasók személyes felhasználására készültek.

Ez a könyv nem jöhetett volna létre szeretett feleségem, Lili támogatása és ügyfeleink nélkül. Ezúton is hálásan köszönöm Nektek!

ISBN 978-615-01-0224-5 (epub)

ISBN 978-615-01-0225-2 (azw)

Felelős kiadó: Siteri Gergő EV. 4029 Debrecen, Csapó utca 78. I. 3. | Borítóterv: Siteri Gergő Tördelés: Bazsó Edit Illusztrációk: Siteri Gergő

Kapcsolat: gergo@021.hu www.021.hu | [picture]

MIELŐTT MÉG BELEVÁGNÁL

Csatlakozz ingyenesen a QR kód beolvasásával a 021 Vállalkozás Indítás Facebook Csoporthoz!

Legyél tagja egy dinamikusan növekvő Facebook közösségnek, ahol vállalkozásindítással kapcsolatos témákat feszegetünk! Kérdezz, cserélj tapasztalatot, és barátkozz olyan emberekkel, akik hasonló cipőben járnak, valamint vállalkozást szeretnének indítani!

KINEK VALÓ, ÉS MIBEN SEGÍT EZ A KÖNYV?

Előszó. Na, akkor tegyük tisztába...

Ez a könyv abban fog segíteni, hogy a megfelelő erőfeszítések megtételével búcsút inthess az alkalmazotti létnek, valamint útmutatást kapj saját és profitábilis vállalkozásod felépítéséhez.

A könyvben leírt gondolkodásmód és cselekvési terv miatt vált elérhetővé számomra, hogy a “magyar álom” (lakás, családalapítás, stb.) ne csak álom, hanem valóság legyen.

Alig pár éve még alkalmazott voltam, ezért pontosan tudom, hogy ebben a pillanatban mit érzel, milyen félelmeid vannak, és milyen kihívásokkal kell megbirkóznod a mindennapokban.

Mindennap ugyanaz: reggel kelsz, végignyomod a napot, este pedig alig várod, hogy hazaérj. Hullafáradtan semmi másra nem bírsz gondolni, csak a hideg sörre és a nassolásra, amely egyfajta gyors “fájdalomcsillapítóként” kárpótol egy újabb szar nap után. A holnapról hallani sem akarsz, de az ébresztőórád mindig emlékeztet, hogy nem vagy szabad. Nyakadon a felelősség, hajtani kell a kereket...

Magadra ismertél?

Akkor, barátom, nagyon szerencsés vagy, hogy kezedben foghatod ezt a könyvet.

Ez a könyv lesz a lámpád a sötétségben, és az iránytűd a végtelennek tűnő mókuskerék rengetegben, hogy végül megtaláld a fényt a saját kiutad végén.

Ebben a könyvben kimondottan arra fókuszálok, hogy teljesen átírjam a gondolkodásmódodat, letöröljem a beporosodott szemüvegedet, és felnyissam a szemedet: Igen, van kiút a mókusból, és a lehetőségekben gazdag élet számodra is elérhető!

Ez a könyv nem egy amerikai bullshit tükörfordítása, ami arról szól, hogy tedd félre a fizetésed 5%-át, és majd minden jó lesz... Könyvemet a kőkemény magyar valóság, és kipróbált, gyakorlati tapasztalatok alapján írtam, amiben nem találsz egy felesleges mondatot sem.

A könyvben leírt gondolatok, valamint az ezek mögött megbújó vállalkozói magatartás és értékrend segített számomra, hogy ma olyan életet éljek, amiből nem akarok elmenni nyaralni.

A könyv maradéktalanul neked szól, ha a következők valamelyike igaz rád:

Több pénzre, szabadidőre és lehetőségre vágysz.

Nem akarsz tovább alkalmazott lenni, és saját vállalkozást akarsz indítani.

Régen már próbálkoztál vállalkozásindítással, de valamilyen okból nem sikerült, és most újra megpróbálnád.

Akkor felkészültél?

Kellemes olvasást és megvilágosodást kívánok!

Gergő

A NAGY FELISMERÉS

KEZDETEK

A személyes történetem

Már most megmondom, hogy a történetemből biztosan nem készülne filmregény: nem vittek el az ufók, nem találtam fel semmit, nincs 4 kezem és 5 lábam, és nem találtam meg a titkok kamráját.

De azt sem mondanám, hogy átlagos volt:

Az általános iskolát 2-es átlaggal végeztem.

Általános 5. osztályától kezdődően minden évben, minden beírást, osztályfőnöki és igazgatói figyelmeztetést megkaptam, ami akkoriban csak létezett.

Szakközépiskola 9. osztályát kétszer jártam.

Olyan emberekkel barátkoztam, akik életmódjuk miatt ma már vagy nem élnek, vagy szegényes gondolkodásuk miatt csak küszködnek az életben.

13 éves koromtól kezdve már aktív részese voltam a városi éjszakai életnek.

9 évig egy olyan romboló tevékenység / hobbi rabja voltam, amivel állandó jelleggel kockára tettem a szabadságomat, a testi épségemet és a jövőmet.

Rendőrségen 18 éves koromig 3-szor is előállítottak, és egy időben gyakori “vendég” voltam a Bíróságon.

Nem tanultam, számítógépes játékokkal játszottam, csak a barátok és a nők érdekeltek.

Nem voltak céljaim, csak tengődtem a világban.

Az életem első 21 évében minden hibát elkövettem, amit egy fiatal elkövethet. Szó szerint hajszálon múlott, hogy végleg el ne csesszem a dolgaimat. Ezt leszámítva, az életem teljesen megfelel a magyar valóságnak:

A szüleim elváltak. Jó körülmények között nőttem fel, és lelkiismeret-furdalás nélkül állíthatom, hogy mindenem megvolt, amire egy kissrác vágyhatott:

volt saját szobám,

nem jártam rossz ruhákban,

volt biciklim,

és felnövekvő pernahajderként mindig jutott egy 500-as, hogy az akkori barátaimmal megigyunk valamit a debreceni Nagytemplom főterén.

Senki nem mutatott utat, nem volt akire felnézzek, és nem volt kitől kérdeznem sem. Az életemből teljes mértékben hiányzott a felelősségvállalás, és a döntéseim súlyát sokszor képtelen voltam felfogni. Szakközépiskola után főiskolára mentem, viszont a képzés egyáltalán nem érdekelt, csak az számított, hogy közel legyen az akkori otthonomhoz.

Ennek köszönhetően a diplomámat csak egéralátétnek használhatom.

Életem első anyagi csődjét 20 évesen, 2010 nyarán éltem át. Pár barátommal emigráltunk Skóciába, hogy megtaláljuk a “szerencsénket.” Tőkét akartam gyűjteni, hogy később itthon, Magyarországon beiratkozzak valamilyen fizetős OKJ-s képzésre. Ezzel a cselekedettel akartam kompenzálni a rossz pályaválasztást. A szándékkal önmagában semmi gond nem volt, de a projektünk kivitelezése már hagyott maga után kívánnivalót.

A skóciai kiruccanás a helytelen és felelőtlen tervezés miatt rosszul végződött. Kiutazásunk után 2 és fél héttel lelkileg összetörve, csórón jöttünk haza.

Egy dobozos kőbányait csak akkor tudtunk megvenni, ha hárman összedobtunk rá.

Életem legnagyobb sallere volt, amire utólag visszagondolva, a sorsnak nagyon hálás vagyok. Fájdalmas beismerni, de az embernek szüksége van élet-krachokra, mert az ilyen események hívják fel a figyelmet arra, hogy valamit rosszul csinálunk. Minél fiatalabban jön, annál jobb. Személy szerint ekkor döbbentem rá, hogy azért tartok ott ahol, mert éveken át rossz döntések sorozatát hoztam meg.

Ezt fájdalmas volt elfogadnom, de tudtam, hogy minden változás a jelenlegi, saját helyzetünk elfogadásával kezdődik. Kezdtem nagyon aggódni, hogy mire 25 évesen kijövök az egyetemről, akkor igazából semmihez nem fogok érteni.

És tudtam, ha semmihez nem értek, akkor esélyem sincs egy bőséges élet megteremtésére. Ha pedig a tanult szakmámra tettem volna fel mindent, jobb esetben akkor is csak egy átlag alatti keresettel kellett volna beérnem.

Hiába származtam jó körülmények közül, a szegényes gondolkodásom miatt nagyon mélyre süllyedtem. Ekkor már éreztem, hogy “tekeredik a nyakamon” a szűkös, korlátozott élet hóhérának kötele.

Ebben az időszakban jött egy óriási elhatározás az életemben, hogy...

NEM

LESZEK

HAJLANDÓ

ÍGY

ÉLNI!

Rájöttem, hogy az ideális életem felépítésére kell fordítani az egyetlen szabadon felhasználható erőforrásomat, az időmet! A szegényes gondolkodásmódból a gazdag gondolkodásmód felé vettem az irányt.

Ennek eredményeképpen:

Elkezdtem önfejlesztő könyveket olvasni.

Önerőből képzésekre jártam.

Ekkor ismerkedtem meg az online marketinggel, mint folyamatosan fejlődő és piacképes szakmával.

Pénzt, időt és energiát nem kímélve minden erőmmel azon voltam, hogy gyakorlati tapasztalatot szerezzek.

2015-ben gyakornoki állást vállaltam éhbérnek sem nevezhető havi 25.000 kemény magyar forintért, csak hogy tanulhassak és bepótolhassam az elvesztegetett éveket.

Mire kijöttem az egyetemről, addigra sikerült annyit szépíteni a dolgon, hogy már a meglévő tudásommal egyből munkát tudtam vállalni.

Nagyon gyenge fizetésért és bejelentés nélkül, de legalább már munka volt és abban a szakmában dolgoztam, amiben akartam. Kifogyhatatlanul sok motivációt éreztem, mert tudtam, hogy minden egyes kemény munkával végigdolgozott nap után egy picivel több leszek, mint az előző nap.

A tudásomra folyamatosan építettem, építettem és építettem. Amikor úgy éreztem, hogy nem tudok tovább fejlődni az adott cégnél, egy percig sem gondolkodtam: otthagytam csapot-papot, és már mentem is a következő kihívás felé.

És mára már eljutottam oda, hogy saját vállalkozásommal havi közel nettó 900.000 forintot keresek, havi 20-30 fókuszált munkaóra ráfordítással.

Vállalkozásaink segítségével megtehettük, hogy feleségemmel, Lilivel közel 7 hónapra Ázsiába költözzünk és Bali szigetén házasodjunk össze.

A vállalkozásom olyan mértékű és minőségű szabadidőhöz juttatott, hogy — szó szerint — ott lehettem édesanyám mellett földi élete utolsó napjaiban és perceiben. Ha nem lettem volna vállalkozó, akkor erre aligha lett volna lehetőségem. Ha másért nem is, de ezért, míg élek hálás leszek magamnak, hogy hajlandó voltam áldozni a szabaddá válás oltárán.

Összességében sikerült felépítenem 6 év alatt egy olyan életet, amiből nem akarok elmenni nyaralni.

Imádom az életemet. Elég belőlem ennyi.

Most Te következel!

LEGJOBB ÉNNÉ VÁLÁS

A hosszú távú boldogság egyetlen kulcsa

Ha felteszed magadnak a kérdést, hogy mit vársz az élettől, akkor mit válaszolnál? A válaszod legnagyobb valószínűséggel ez lesz: BOLDOG.

Ha fellapozol bármilyen önismereti vagy önfejlesztő könyvet, akkor majdnem minden könyv a boldogság megszerzésére és az ideális élet megteremtésére van kihegyezve.

Oké... ki nem akar boldog lenni? Ki akarna megélni 70-80 évet szomorúan, boldogtalanul? A válasz természetesen az, hogy senki.

Az élet legtöbb játszmája a kiteljesedésről szól, ahol központi szerepet játszik a tartós boldogság elérése.

Ha megkérdezel valakit, hogy mit ért boldogság alatt, akkor a következő közhelyes válaszokat hallhatjuk:

Nagy családot akarok.

Jól fizető munkahelyet akarok.

Saját lakást akarok.

Elismerést akarok.

Egészséges akarok lenni.

Meg akarom élni a legjobb szexet.

Viszont a legtöbben a boldogságot az anyagi jóléthez társítják. Ebben semmi furcsa nincs, van benne némi igazság. El kell fogadni, hogy a földi életben az álmaid és céljaid megvalósításához szükséges eszközöknek, szolgáltatásoknak és egyéb lehetőségeknek anyagi vonzata van.

Kész, ez van.

De önmagukban az anyagi eszközök birtoklása nem okoz tartós boldogságot. Amikor megszereztem a diplomámat (eszköz) vagy az első jól fizető állásomat (eszköz), akkor egy dopaminfröccs után gyakran változatlanul boldogtalannak éreztem magamat. Akkor hol a probléma? Mi hiányzik a boldogságképletből?

Kezdetben nem tudtam a választ.

Amikor elkezdtem tudatosan foglalkozni a kérdéssel, és az életem rendbe tételével, akkor jött a felismerés, amely teljesen felülírta a gondolkodásmódomat.

VIDD MAGADDAL!

A hosszú távú boldogság kulcsa az, hogy életed során megpróbálsz a legjobb önmagaddá válni.

Legjobb önmagunkká pedig úgy válhatunk, ha ezt az utat részekre bontjuk, azonosítjuk a célokat, a hozzájuk vezető lépéseket, és a lépések megtételéhez szükséges eszközöket. A boldogságtól viszont visszatart az állandó összehasonlítási és a megfelelési kényszer. Az összehasonlítgatás a boldogság gyilkosa. A körülöttünk lévő emberek, úgymond, egy viszonyítási alap illúzióját teremtik meg számunkra. A közösségi média fogyasztása pedig tökéletes tápanyagot biztosít ennek az illúziónak a fenntartására.

Úgy gondoljuk, hogy a másokhoz képest elért magasabb társadalmi státusz megszerzése okozza a boldogságot. Emiatt mások véleményéhez kötjük a saját gondolatainkat és a hosszú távú gondolkodásunkat. A folyamatos versenyzés másokkal felemészti az értékes időnket és energiánkat. Tetteinkkel, gondolatainkkal másoknak akarunk megfelelni, mert a környezetünkben élő emberek tiszteletét és elismerését próbáljuk kivívni. Főleg olyan emberekét, akik igazából távol állnak tőlünk és nem fontosak számunkra.

2013-ban, amikor a főiskolai 2. éves hallgató voltam, és elgondolkoztam azon, hogy boldog vagyok-e vagy sem, akkor a válasz egyértelmű volt: NEM.

Valahol legbelül tudtam, hogy ennek okai a következők lehetnek:

-Nincs jól fizető állásom.

-Nincs meg a tudásom, hogy jól fizető állást szerezzek.

-Jól fizető munkahely hiánya miatt a párommal nem tehetjük meg, hogy összeköltözzünk.

Tehát a lehetőségeink erősen korlátozottak voltak. Ekkor már éreztem, hogy kezdenem kell valamit az életemmel, mert az a legrosszabb, ha nem teszek semmit. Legjobb döntéseim egyikeként a könyvekhez és az önfejlesztéshez fordultam segítségért.

Tudtam, hogy csak akkor lehetek boldog, ha először egyáltalán megértem, hogy mi az a “boldogság”.

BOLDOGSÁG MEGÉRTÉSE: 6 PILLÉR

Így válhatsz a legjobb éneddé

Számomra a boldogságot mint fogalmat nagyon nehéz volt definiálni. Egy borzasztóan bonyolult és megfoghatatlan dolognak gondoltam. Mégis miből áll? Hogyan tudom befolyásolni? Mi az a lelkiállapot, amikor azt érzem, hogy boldog vagyok? Rájöttem, hogy csak akkor fogom megérteni, hogy mi a problémám, ha a boldogságot megpróbálom részekre bontani.

Személyes megítélésem szerint a boldogság állapota 6 pillérre épül:

Anyagiak

Önértékelés

Egészség

Párkapcsolat

Család

Barátok

A számok nem jelentenek prioritási sorrendet.

1. Anyagiak: A földi életben a lehetőségeknek többnyire anyagi vonzata van. A leghasznosabb tanács, amit adhatok számodra:

A pénz tökéletes az anyagi szükségletek kielégítésére, de minden másra tökéletesen alkalmatlan!

Ezért pont annyi pénzre van szükséged, ami a céljaid eléréséhez kell, mert legbelül nem több pénzre vágyunk, hanem az ideális életre. Arra, hogy megvalósítsuk álmainkat és kitűzött céljainkat, valamint a legjobb énünkké válhassunk. A célok eléréséhez sokszor eszközökre van szükség, amelyek pénzbe kerülnek.

Példa 1:

Cél: A családomnak biztonságot szeretnék teremteni.

Anyagi eszköz: Családi lakás vásárlása.

Példa 2:

Cél: Ki akarok ugrani ejtőernyővel Dubai felett egy repülőgépből.

Anyagi eszköz: Ejtőernyős tanfolyam. A megfelelő szabadidő megteremtése, hogy elmenj Dubaiba.

Kétfajta élet létezhet:

Amelyben szűkösségben,

és amelyben bőségben élsz.

Ha szűkösségben élsz, hiába van sok szabadidőd, átugorhatatlan korlátokkal nézel szembe. Van egy kényelmesnek hitt munkád, ami olyan, mint egy langyos pocsolya: annyira mégsem rossz, hogy otthagyd, de nem is vagy vele megelégedve. Minden hétköznap hazafelé menet betérsz a boltba, és minden “i” betűre végződő szemetet megvásárolsz (gumicuki, csoki, kuki, ropi, stb.), hogy kárpótold magad egy újabb szar munkanap után. Este hazaérve 1-2 pohár alkohollal kisimítod az idegrendszered és eltompítod az agyad, mert “megérdemled”. Hétvégente reklámújságokat kell bújnod, hogy “okosan” vásárolhass be az akciós termékekből a következő hétre. Mindig más mondja meg mit csinálj. A jelszavad: “Éljen, végre péntek van!”, hogy 2 nap látszólagos “pihenéssel” töltődj fel 5 nap keserűség vagy monotonitás után. A 2 hetes nyaralásokat pedig úgy várod, mint a messiást. Szeretnél örökre elmenni nyaralni, de sajnos a “főni” (munkaadód) nem engedi. Minden hétvégén töröd a fejed, hogyan változtathatnál az életeden, de rájössz, hogy ehhez erőfeszítéseket kellene tenned, amelyek kimozdítanának a kényelmes vackodból. Ezért hosszas fejtörés után végül győz a HBO GO vagy a Netflix, és a chips meg a kóla, amik szépen elfelejtetik veled az élet szomorúságait (a következő reggelig).

Ha bőségben élsz, akkor szinte kompromisszumok nélkül válogathatsz a lehetőségek között. Számodra ismeretlen lesz a 9-5 robot, mert komplex, üzleti rendszereid végzik el helyetted a munka “favágó” részét. A jelszavad megváltozik, és a péntek helyett a hétfőket fogod várni: “Újra hétfő, ezen a héten újra építhetek valami maradandót!” Senki nem mondja meg, mikor kelj vagy mit csinálj. Továbbá azzal vagy, akivel akarsz, és addig maradhatsz, ameddig csak akarsz. A szabadidőt hasznos dolgokra fordítod, és főképpen arra törekszel, hogy minél több minőségi időt tölts el a családoddal. Hétköznap munka után az önpusztítás helyett újonnan kialakított pozitív szokásaidat gyakorlod: sportolsz, jógázol, meditálsz vagy olvasol. Új szokásaidnak köszönhetően nem bújsz el a fejlődéshez szükséges erőfeszítések elől, hanem tudatosan, reális határidők mentén vágsz bele a megvalósításba, azért, mert tudod, hogy a sikernek nem titka van, hanem ára. A siker az éveken át tartó kemény munka eredménye, amiért minden nap szorgalmasan és céltudatosan cselekszel. Olyan életet építettél, amiből soha nem akarsz elmenni nyaralni.

2. Önértékelés: Nathaniel Branden “Az önbecsülés 6 pillér” című könyve szerint¹, az egészséges önképed az önbizalmadból és az abból fakadó öntiszteletből fog felépülni. A pszichológiai probléma — a szorongástól a depresszióig — az alacsony önértékelés miatt alakul ki. A szerző úgy gondolja, hogy az önértékelésünk csak a személyünkben megteremtett stabilitással érhető el, de ezt a stabilitást nem a világban, hanem magadban kell megtalálnod. Az önértékelés a tudatunk immunrendszere, amely alapeleme a boldogságnak.

A fájdalom elkerülése gyakran jobban motiválja az embert, mint az öröm elérése. Minél alacsonyabb az önértékelésünk, annál kisebb lesz az ellenálló képességünk a negatív hatásokkal szemben.

A szerző szerint az önértékelésnek 5 forrása van:

Megértés utáni vágy: Csak olyan dolgok alapján ítélkezzünk, amelyekre ráhatásunk van.

A hatásosság iránti vágy: Az eredményekre, valamint a kitartásra való törekvés, amely átsegíthet egy nehezebb időszakon.

Független gondolkodás: Erős elköteleződést jelent a lelkiismeretesség és a megértés iránt. A tudás megértése, amely nem mások ismételgetésére vagy imitálására épül.

Önmagad elfogadása: Nem tagadjuk meg személyiségünk vagy testünk fizikai aspektusait. Nem háborúzol önmagaddal és nem tagadod meg a valódi énedet.

Felelősségvállalás: Minden tettedért és döntésedért maximális felelősséget vállalsz. Ha nem vállalsz az életben felelősséget, akkor saját magad áldozatává válhatsz, ami miatt tehetetlennek fogod érezni magad.

Ha az 5 forrás ellen cselekszel, akkor az rontani fogja az önértékelésedet.

Az egészségtelen önkép kialakulásához elsődlegesen az ígéreteid be nem tartása a felelős. Miért árulják el sokan a saját ígéretüket? Ennek oka, hogy a megtett ígéretek nem szerepelnek az egyén értékrendjében.

Példa:

Ígéret: Holnaptól elkezdek diétázni.

Eredmény: Másnap, mintha mi sem történt volna, zabálom a chipset, mert az egészséges életmód nem szerepel az értékrendemben.

Ez pedig a legnagyobb árulás, amit az önbizalmad ellen elkövethetsz. Ha folyamatosan hazudsz saját magadnak, akkor az szerinted milyen hatással lesz az öntiszteletedre?

Ha nem dolgozol a problémáid megoldásán, akkor az öntiszteleted csökken, és a kialakult önképed az lesz, hogy nem vagy képes megoldani a problémákat. Ezért azt fogod magadról gondolni, hogy tehetetlen vagy. A tehetetlenség pedig a legrosszabb, amit gondolhatsz saját magadról és a képességeidről.

A halogatás is a tehetetlenségből ered, mert az emberek azt hiszik, hogy “jövő héten” majd több akaraterejük és motivációjuk lesz az ígéreteik betartására. Pedig nem lesz, mert hiányzik az elköteleződés és a meggyőződés, hogy az ígéret, amit tesznek, részét képezi az értékrendjüknek.

Ha számodra nem fontos az egészség, akkor sosem fogsz lefogyni. Ha számodra nem fontos, hogy többet hozz ki az életedből, akkor sosem fogsz kilépni a komfortzónádból.

3. Egészség: Ahhoz, hogy komoly bőséget tudj teremteni az életedben, nem kell széthajtani magad.

Mindent feláldozunk a vagyonosodás oltárán, még az egészségünket is. Végül minden pénzünket odaadjuk, hogy visszaszerezzük az egészségünket…

Akkor most hogy is van ez? 0_0

Az igazság ott van, hogy szükséged van az egészségedre, hogy legyen elég energiád megtenni azokat a cselekedeteket, amelyekkel elérheted a kitűzött céljaidat.

A széthajtás elleni legjobb védekezés a hatásosság elve, azaz, amikor a legnagyobb eredményt jelentő feladatokra koncentrálunk. A szétszórtság ellen pedig bizonyos problémákat, ideiglenesen el kell engedned, hogy fókuszáltan, gyorsan és hatékonyan tudj foglalkozni egy adott problémával.

Denise R. Green coach és motivációs tréner a “Work-Life Brilliance” című művében kifejti², hogy a munka-magánélet egyensúlyának elve (work-life balance) nem létezik. Úgy gondolja, hogy a tartós egyensúly állapotot úgy érheted el, ha az élet különböző aspektusait részekre bontod, és külön-külön találsz rájuk megoldást. Ha egyszerre akarsz megoldani minden problémát az életedben, akkor biztos, hogy kudarcot fogsz vallani. Ezért azonosítsd a problémákat, bontsd őket célokra, és a célokhoz rendelj lépéseket!

Ezért azt javaslom számodra, hogy a folyamatos “sprintelés” helyett rövid sprintekben és pihenőkben gondolkodj. A sprintek azt jelentik, hogy van egy időszak, amikor beleadunk apait-anyait, és nagyon keményen odatesszük magunkat.

Egy sprintelő időszakot mindig egy pihenő, lazább időszak vált fel, amikor sokkal-sokkal kevesebb erőfeszítésre van szükséged a felépített üzleti rendszereid működtetéséhez.

Példa:

Első sprint és laza váltó szakasz

Sprint szakasz: Elindulsz egy üzleti mentorprogramban, felépíted az első weboldaladat és hozzá egy működő marketingrendszert. (Időszak: 3-6 hónap, munkaidő-ráfordítás: heti 15-20 munkaóra.)

Lazább szakasz: Új vállalkozásod weboldalára online hirdetések futtatsz, és teljesíted a megrendeléseidet. (Időszak: 1-2 hónap, munkaidő-ráfordítás: heti 4-5 óra.)

Második sprint és laza váltó szakasz

Sprint szakasz: A begyűjtött eredmények alapján továbbfejleszted a weboldaladat: új termékek után kutatsz, új ajánlatokat és promóciókat találsz ki. (Időszak: 1-3 hónap, munkaidő-ráfordítás: heti 15-20 óra.)

Lazább szakasz: A levont következtetésekből, valamint az új promóciók alapján megint online hirdetéseket futtatsz és teljesíted a megrendeléseidet. (Időszak: 1-2 hónap, munkaidő-ráfordítás: heti 4-5 óra.)

Ezért vállalkozóként nem 8 óra munka és 8 óra pihenésről beszélünk, hanem egy sprint szakaszban 10-14 órát, egy lazább időszakban pedig 2-4 órát dolgozol egy nap.

Ez egy nagyon általános példa, csak éreztetni akartam, hogy a munkaidőről a haladóbb vállalkozók hogyan gondolkodnak.

4. Párkapcsolat: Az ember társas lény és biológiai törvényszerűségei beteljesüléséhez szüksége van egy párra a másik nemből. Boldogságunk lételeme, hogy szeressünk és szeretve legyünk. Persze lehet, hogy te örök agglegény típus vagy, és képtelen vagy arra, hogy valaki mellett végleg megállapodj.

Okés. A Te dolgod.

Saját tapasztalatom szerint egy párkapcsolat akkor működhet igazán jól, ha az életútban, életmódban, gondolkodásmódban nagy átfedések vannak. Mert ez a szentháromság adja meg a közös értékrendet, a rendszert, ami alapján élitek a mindennapjaitokat. Úgy gondolom, hogy közös értékrend nélkül tartós és minőségi párkapcsolatot nem lehet építeni.

A legtöbb ember ott rontja el, hogy hiába talál olyan párt, akivel “működik a kémia”, az életutak hosszú távon nem fognak egyezni. Ez legtöbbször már az első randin kiderülhet. Tudom, hogy párt nem az alapján választunk, hogy mi a másik foglalkozása vagy mi az érdeklődési köre. De egyszerűen muszáj megértened, hogy ezer meg ezer csalódástól kímélheted meg magad, ha nem bocsátkozol olyan párkapcsolatba, ahol szinte 100%, hogy az életutak nem fognak találkozni.

A közös életmód még kompromisszumok segítségével kialakítható, de az életút már sokkal komplikáltabb.

VIDD MAGADDAL!

Ha 2 hajó haladási iránya csak 1 fokkal is eltér egymástól, évek múltán nagyon messze kerülnek egymástól.

Példa: Elmész egy randira. Az első kávé iszogatása közben kiderül, hogy nagyon szimpatikus a másik fél, és miközben csevegtek, szinte érzed, hogy rezonál köztetek a levegő. Amikor rákérdezel, hogy mi a foglalkozása, akkor a másik félnek erre az a válasza, hogy felszolgáló egy helyi bárban.

Ezzel mi baj?

Csak annyi, ha neked olyan terveid vannak, hogy online marketingesként, egyéni vállalkozói státuszban körbe akarod utazni a világot, akkor az nem fog menni. Természetesen a másik még elhagyhatja a felszolgálói pályát, de azt neked kell felmérned, hogy erre mekkora az esély. Egy biztos, ilyen eltérő életúttal rendelkező páros kapcsolata 1-2 éven belül halálra van ítélve. (Baráti körömben többször láttam már hasonlót.)

A széthúzás először egyet nem értéshez, utána elhidegüléshez vezet, később szakítással vagy válással végződik.

NE

LÉGY

IDIÓTA!

Kerüld el az elkerülhetőt, és adj lehetőséget olyan embernek, aki teljesen nyitott az új gondolkodásmódodra, és látható erőfeszítéseket tesz, hogy az életutatok egyezzen. Pl.: Ő is elvégez veled egy vállalkozásindító mentorprogramot.

5. Család: Egy befolyásolhatatlan boldogságtényező, amelynek összetételére nincs, de annak minőségére van ráhatásod. Pontosabban, azt nem tudod befolyásolni, hogy a szüleid, testvéreid vagy az unokatestvéreid milyen emberek, de arra van ráhatásod, hogy milyen minőségű kapcsolatot alakíts ki velük.

Az élet első nagy törését legtöbbször a “családi üdvözlő csomag” tartalmazza, amely a “múlton való örökös rágódás” állapotát hozza magával. Nem fogom arról osztani az igét, hogyan lépj túl, és zárd le a múltad. De annyit elmondhatok, hogy a múlton való rágódás semmit nem tesz hozzá a holnapodhoz, az álmaidhoz. Nem leszel attól békésebb, nyugodtabb, de főleg nem gazdagabb, ha például valamelyik szülőt ócsárolod, hogy mennyit ivott, és nem foglalkozott veled gyerekkorodban.

Ha tele vagy rossz családi kapcsolatokkal, akkor próbálj meg azokra a családtagjaidra fókuszálni, akik pozitív energiával töltenek fel. Vállalj felelősséget saját családi kapcsolataidért! Ha valakivel eltávolodtatok egymástól az évek során, akkor ne a szüleidet okold, hanem saját magadat!

Fel szoktad köszönteni a szeretteidet telefonon születésnapjukon vagy névnapjukon? Ha kirándulsz, akkor szoktál képeslapot küldeni, csak hogy tudasd, hogy gondolsz rájuk? A Facebook vagy Instagram üzi nem ér semmit, mert koránt sincs akkora értéke, mint egy velős, jóleső 5-10 perces telefonbeszélgetésnek.

Nem is gondolnád, hogy ezek az apró cselekedetek mennyit számítanak a családi kapcsolataid minőségét illetően. A legjobb, ha azzal kezded, hogy Google Calendarba mindenki születésnapját beírod, és értesítőt állítasz be magadnak. A születésnapjukon pedig ne cseten írj, hanem hívd fel őket telefonon!

6. Barátok: Jim Rohn motivációs trénertől származik az egyik kedvenc idézetem: „Annak az öt embernek vagy az átlaga, akivel a legtöbb időt töltöd”.³ Ha olyan emberekkel barátkozol, akik hasonlóan gondolkodnak: önfejlesztés, vállalkozóvá válás, stb., akkor egymást motiválni és inspirálni fogjátok.

Ha viszont olyan barátaid vannak, akik minden hétvégén berúgnak, azt mantrázzák, hogy az egész élet csupa móka és kacagás, a munka pedig ördögtől való, akkor te is hasonlóan fogod gondolni, mint ők.

Baráti kapcsolataink nem állandóak. Ha nem vagyunk elégedettek kapcsolataink minőségével, mindig van lehetőségünk új kapcsolatokat építeni. Mi magunk választjuk meg, hogy kikkel barátkozunk és kikkel szeretnénk tölteni a szabadidőnket.

VIDD MAGADDAL!

“Olyan emberekkel barátkozz, akik jobbak nálad. Tanuld el a viselkedésüket és a hozzáállásukat a dolgokhoz, és te is fejlődni fogsz.” - Warren Buffett⁴

Nincs rosszabb a romlandó emberi kapcsolatok ápolásánál, amelyekben hosszú távon mindkét fél csak veszíthet.

Ha vannak emberek a baráti körödben, akikre energiavámpírként gondolsz, akkor a legjobb idő a MOST, hogy megszabadulj tőlük.

El kell engedned azokat az embereket az életedből, akik hátráltatnak, vagy a puszta jelenlétük is csak a figyelmedet és az energiádat szívja el. Nemcsak a hangulatodra, hanem a fizikai egészségedre is negatív hatással vannak.

Ezek az emberek a Te pozitív energiaforrásodból táplálkoznak, és mindent elkövetnek, hogy visszahúzzanak. Ha jól mennek a dolgaid, akkor annak ők nem örülnek, mert tetteiddel egy görbe tükröt állítasz eléjük, amiben önmaguk sikertelenségét fogják látni.

Az egészségtelen emberi kapcsolatok soha nem fognak hozzátenni az ideális életed eléréséhez. Egyáltalán nincs azzal baj, ha a barátaid 5-10 évente cserélődnek, mert ez is azt mutatja, hogy haladsz az életben. Az igazán értékes emberi kapcsolataid úgyis megmaradnak, bármerre is járj életed során.

Szerencsésnek mondhatom magam e tekintetben, mert nem sok olyan emberrel volt dolgom, aki igazán “rám csimpaszkodott” volna. Ettől függetlenül azokkal az emberekkel egytől egyig megszakítottam minden kapcsolatot, akik hátráltattak. Életed új korszakába nem fér bele egy energiavámpír.

Életed következő időszaka az energiamenedzsmentről kell hogy szóljon. Meg kell teremtened a MINŐSÉGI IDŐT, hogy dolgozhass a problémáidon. Ha nem dolgozol rajtuk, hidd el, hogy senki nem fogja őket megoldani helyetted!

A GAZDAGSÁG IGAZI JELENTÉSE

Szabad döntések, korlátlan lehetőségek

A siker és a gazdagság nem ugyanaz. A siker számomra azt jelenti, hogy a földi életben egy embernek sikerül elérnie a legjobb énjét, azaz lehetőségei szerint kimaxolta a boldogság 6 pillérét.

A gazdagság pedig a táptalaj